Document ID: 32013D0706

KOMISIJOS ĮGYVENDINIMO SPRENDIMAS
2013 m. lapkričio 29 d.
kuriuo dėl Danijos hemoraginės septicemijos neapimtos teritorijos statuso ir Airijos bei Jungtinės Karalystės Šiaurės Airijos teritorijos Koi herpes viruso infekcijos neapimtos teritorijos statuso iš dalies keičiamas Sprendimo 2009/177/EB I priedas
(pranešta dokumentu Nr. C(2013) 8385)
(Tekstas svarbus EEE)
(2013/706/ES)
EUROPOS KOMISIJA,
atsižvelgdama į Sutartį dėl Europos Sąjungos veikimo,
atsižvelgdama į 2006 m. spalio 24 d. Tarybos direktyvą 2006/88/EB dėl gyvūnų sveikatos reikalavimų, taikomų akvakultūros gyvūnams ir jų produktams, ir dėl tam tikrų akvakultūros gyvūnų ligų prevencijos ir kontrolės (1), ypač į jos 44 straipsnio 1 dalies pirmą pastraipą, 44 straipsnio 2 dalies pirmą pastraipą, 49 straipsnio 1 dalį ir 50 straipsnio 3 dalį,
kadangi:
(1)
Komisijos sprendime 2009/177/EB (2) pateiktas valstybių narių, zonų ir teritorinių vienetų, kuriems taikomos patvirtintos priežiūros ir likvidavimo programos, susijusios su viena arba daugiau neegzotinių ligų, išvardytų Direktyvos 2006/88/EB IV priedo II dalyje, sąrašas. Sprendime 2009/177/EB taip pat nustatytas valstybių narių, zonų ir teritorinių vienetų, paskelbtų vienos ar daugiau iš šių ligų neapimtomis teritorijomis, sąrašas;
(2)
laikydamasi Tarybos sprendimo 90/424/EEB (3) Danija Komisijai pateikė 2009 m. sausio 1 d.-2013 m. gruodžio 31 d. daugiametę virusinės hemoraginės septicemijos (VHS) likvidavimo programą. Zonos, kuriose vykdoma ši programa, įtrauktos į Sprendimo 2009/177/EB I priedo B dalyje pateiktą sąrašą;
(3)
Danija pateikė Komisijai deklaraciją dėl daugiametės virusinės hemoraginės septicemijos (VHS) likvidavimo programos užbaigimo ir sėkmingo ligos likvidavimo visoje kontinentinėje Danijos teritorijoje. Deklaracija atitinka Direktyvoje 2006/88/EB nustatytus paskelbimo ligos neapimta teritorija reikalavimus. Atitinkamai reikėtų paskelbti, kad visa kontinentinė Danijos teritorija nėra užkrėsta virusine hemoragine septicemija;
(4)
2009 m. gruodžio mėn. Airija Komisijai pateikė visai Airijos teritorijai taikomą daugiametę priežiūros programą, susijusią su Koi herpes virusu (KHV). Teritorija, kurioje vykdoma ši programa, įtraukta į Sprendimo 2009/177/EB I priedo A dalyje pateiktą sąrašą;
(5)
Airija pateikė Komisijai deklaraciją, kad jos teritorija nėra užkrėsta Koi herpes viruso (KHV) infekcija. Deklaracija atitinka Direktyvoje 2006/88/EB nustatytus paskelbimo ligos neapimta teritorija reikalavimus. Atitinkamai reikėtų paskelbti, kad visa Airijos teritorija nėra užkrėsta Koi herpes viruso (KHV) infekcija;
(6)
2010 m. sausio mėn. Jungtinė Karalystė Komisijai pateikė Jungtinės Karalystės Šiaurės Airijos teritorijai taikomą daugiametę priežiūros programą, susijusią su Koi herpes viruso (KHV) infekcija;
(7)
2013 m. vasario mėn. Jungtinė Karalystė pateikė Komisijai deklaraciją, kad Jungtinės Karalystės Šiaurės Airijos teritorija nėra užkrėsta Koi herpes viruso (KHV) infekcija. Deklaracija atitinka Direktyvoje 2006/88/EB nustatytus paskelbimo ligos neapimta teritorija reikalavimus. Atitinkamai reikėtų paskelbti, kad Jungtinės Karalystės Šiaurės Airijos teritorija nėra užkrėsta Koi herpes viruso (KHV) infekcija;
(8)
Sprendimo 2009/177/EB I priedo A, B ir C dalys turėtų būti atitinkamai iš dalies pakeistos;
(9)
šiame sprendime numatytos priemonės atitinka Maisto grandinės ir gyvūnų sveikatos nuolatinio komiteto nuomonę,
PRIĖMĖ ŠĮ SPRENDIMĄ:
1 straipsnis
Sprendimo 2009/177/EB I priedas iš dalies keičiamas pagal šio sprendimo priedą.
2 straipsnis
Šis sprendimas skirtas valstybėms narėms.
Priimta Briuselyje 2013 m. lapkričio 29 d.

Labels: 18
6